বদলি করে দেওয়া হল মুম্বইয়ের আরওসি’কে (রেজিস্ট্রার অফ কোম্পানিজ)। নীরব মোদী-কাণ্ডের তদন্ত যখন গতি পাচ্ছে, তখনই এই বদলি ঘিরে জল্পনা ছড়িয়েছে কর্পোরেট বিষয়ক মন্ত্রকের আধিকারিকদের একাংশের মধ্যে। আরওসি (মুম্বই) সত্যপ্রকাশ কুমারকে উত্তর পূর্বাঞ্চলের রিজিওনাল ডিরেক্টরের (আরডি) কার্যালয়ে যুগ্ম অধিকর্তা পদে বদলি করেছে মন্ত্রক। নতুন আরওসি (মুম্বই) হয়েছেন অফিসিয়াল লিক্যুইডেটার (ওএল) বিনোদ শর্মা। মন্ত্রক গত ১ মার্চ এই রদবদলের নির্দেশিকা জারি করেছে। মন্ত্রকের আধিকারিকদের অনেকেই মনে করছেন, দেশের বাণিজ্য রাজধানী মুম্বইয়ের আরওসি পদের তুলনায় উত্তর পূর্বাঞ্চলে যুগ্ম অধিকর্তার পদটি নেহাতই কম গুরুত্বপূর্ণ। সেই কারণে এই বদলির পিছনে নীরব-কাণ্ডের ছায়া দেখছেন তাঁরা। মন্ত্রক-কর্তাদের অনেকে এই রদবদলকে নিয়মমাফিক বলে মনে করলেও কারও কারও ব্যাখ্যা, ২০১৬ সালের মাঝামাঝি পঞ্জাব ন্যাশনাল ব্যাঙ্কের অন্তত সাড়ে ১১ হাজার কোটি টাকার দুর্নীতির সতর্কবার্তা দিয়েছিলেন বেঙ্গালুরুর এক ব্যক্তি। নীরব এবং মেহুল চোক্সীর ব্যাপারে সতর্ক করে প্রধানমন্ত্রীর দফতরের পাশাপাশি কর্পোরেট বিষয়ক মন্ত্রকের মুম্বই-আরওসি’কেও লিখিত অভিযোগপত্রও পাঠিয়ে দিয়েছিলেন সেই ‘হুইসল ব্লোয়ার’। এখন অভিযোগ উঠেছে, সেই সতর্কবার্তার পরেও উপযুক্ত পদক্ষেপ করেনি কোম্পানি নিয়ন্ত্রক ওই কার্যালয়। নীরব-কাণ্ডের তদন্তভার ‘সিরিয়াস ফ্রড ইনভেস্টিগেশন অফিস’কে (এসএফআইও) দিয়েছে কেন্দ্র। এমনকী, নিজেদের তদন্ত বাধাহীন রাখতে দেশের প্রতিটি হাইকোর্টে ‘ক্যাভিয়েট’ দাখিল করে রাখার নির্দেশ সব রাজ্যের আরওসি’কে দিয়েছে কর্পোরেট বিষয়ক মন্ত্রক। এই পরিস্থিতিতে সংশ্লিষ্ট বদলি নীরব-তদন্তের উপর কোনও প্রবাব ফেলবে কি না, তা নিয়েও প্রশ্ন উঠেছে।